Vnútorný predpis

Fakulty sociálnych vied UCM v Trnave

2023

Smernica o individuálnom študijnom pláne

na FSV UCM v Trnave

**POVOĽOVANIE A ORGANIZÁCIA ŠTÚDIA PODĽA INDIVIDUÁLNEHO ŠTUDIJNÉHO PLÁNU**

**Čl. 1**

**Predmet úpravy**

Smernica upravuje povoľovanie a organizáciu štúdia podľa individuálneho študijného plánu v bakalárskom alebo magisterskom štúdiu na Fakulte sociálnych vied Univerzity sv. Cyrila a Metoda v Trnave (ďalej „FSV UCM“).

**Čl. 2**

**Úvodné ustanovenia**

1. Štúdium podľa individuálneho študijného plánu je štúdium, v ktorom študent absolvuje časovú a obsahovú postupnosť jednotiek študijného programu tak, že nenavštevuje určené formy výučby (prednášky, semináre, cvičenia), ale študuje individuálne podľa usmernenia vyučujúcich.
2. Predpísaná vyučovacia povinnosť je minimálne 50 % z celkového počtu vyučovacích hodín študijného predmetu (Študijný poriadok § 13 ods. 3.)
3. V zmysle § 13 Študijného poriadku UCM môže študent bakalárskeho alebo magisterského študijného programu spravidla najneskôr do troch týždňov od začiatku výučby požiadať o individuálny harmonogram štúdia, ktorý upravuje vyučovaciu povinnosť študenta v príslušnom semestri.

**Čl. 3**

**Žiadosť o povolenie štúdia podľa individuálneho študijného plánu**

1. Žiadosť o povolenie štúdia podľa individuálneho študijného plánu študent predkladá dekanovi fakulty na začiatku akademického semestra (najneskôr do troch týždňov od začiatku výučbovej časti semestra).
2. Štúdium podľa individuálneho študijného plánu môže povoliť dekan spravidla:
   1. študentovi, ktorý je reprezentantom vo významnom športovom odvetví na národnej alebo medzinárodnej úrovni,
   2. študentke z dôvodu starostlivosti o maloleté dieťa alebo študentke, u ktorej bolo diagnostikované rizikové tehotenstvo,
   3. študentovi, ktorý študuje na inej vysokej škole,
   4. študentovi, ktorý má preukázateľne vážne zdravotné ťažkosti dlhodobého charakteru (na základe lekárskej správy od lekára špecialistu),
   5. študentovi, ktorému iné vážne dôvody bránia zúčastňovať sa na predpísaných formách výučby.

**Čl. 4**

**Rozhodnutie o žiadosti**

1. O schválení resp. neschválení žiadosti rozhoduje dekan na základe odporúčania komisie pre IŠP spravidla do 30 dní po začatí výučby v danom akademickom semestri.
2. Komisiu pre IŠP tvorí jej predseda a najmenej 4 ďalší členovia menovaní dekanom. Členmi komisie sú spravidla aj študentský ombudsman, koordinátor pre študentov so špecifickými potrebami a prodekan pre výchovno-vzdelávaciu činnosť. Rozhodnutie komisie má odporúčací charakter.
3. Komisia pre IŠP bude posudzovať žiadosti študentov na základe osobného pohovoru so študentom, pri ktorom bude zvažovať opodstatnenosť a relevanciu žiadosti.
4. Osobného pohovoru s komisiou sa nemusia zúčastňovať žiadatelia podľa čl. 3, bodu 2b, 2c, 2d.
5. V rozhodnutí o povolení štúdia podľa individuálneho študijného plánu môže dekan určiť aj ďalšie podmienky.
6. Dekan môže štúdium podľa individuálneho študijného plánu zrušiť na písomnú žiadosť študenta, ale aj na návrh vedúceho pracoviska (riaditeľa ústavu), ak si študent neplní stanovené študijné povinnosti v súlade s individuálnym študijným plánom.

**Čl. 5**

**Individuálny študijný plán**

1. Po kladnom rozhodnutí dekana si študent vypracuje individuálny študijný plán na základe podmienok, ktoré mu určili vyučujúci jednotlivých predmetov (príloha).
2. Individuálny študijný plán študent spracováva do 15 dní odo dňa rozhodnutia dekana v spolupráci s príslušnými učiteľmi.
3. Študent s každým vyučujúcim dohodne podmienky na získanie priebežného a záverečného hodnotenia, mieru účasti na výučbe predmetu, frekvenciu konzultácií, prípadne ďalšie úlohy pre úspešné absolvovanie predmetu.
4. Pedagóg svojim podpisom na individuálnom študijnom pláne potvrdzuje, že súhlasí s individuálnou formou štúdia ním vyučovaného predmetu.
5. Pri zostavovaní individuálneho študijného plánu platí harmonogram akademického roka. FSV UCM podľa svojich možností môže určiť aj iné termíny pre absolvovanie predmetov, najneskôr však do 31. augusta kalendárneho roka.
6. Individuálny študijný plán sa vyhotovuje v dvoch vyhotoveniach, z ktorých si jeden exemplár ponecháva študent a druhý sa zakladá na Študijnom oddelení FSV UCM.

**Čl. 6**

**Štúdium podľa individuálneho študijného plánu**

Počas štúdia podľa individuálneho študijného plánu si študent riadne plní povinnosti vyplývajúce zo študijného programu s výnimkou pravidelnej účasti na výučbe.

1. Na študenta študujúceho podľa individuálneho študijného plánu sa vzťahujú všetky ustanovenia Študijného poriadku UCM v Trnave.
2. Povolenie štúdia podľa individuálneho študijného plánu nemôže ovplyvniť plnenie podmienok stanovených na postup do ďalšieho ročníka alebo základné pravidlá týkajúce sa štandardnej dĺžky štúdia.
3. Kontrolu plnenia úloh vyplývajúcich zo štúdia príslušného predmetu vykonáva príslušný vyučujúci podpísaný v individuálnom študijnom pláne.

**Čl. 7**

1. Smernicu o individuálnom študijnom pláne na FSV UCM vydáva dekan FSV UCM po vyjadrení AS FSV UCM.
2. Smernica o individuálnom študijnom pláne na FSV UCM v Trnave bola prerokovaná v AS FSV UCM dňa 21. augusta 2023 a nadobúda účinnosť dňa 1. septembra 2023.

**doc. PhDr. Peter Horváth, PhD.**

dekan FSV UCM v Trnave